Zephany Nurse praat Courtney se ma moed in | Netwerk24
Met 109 stryde op sy kerfstok kén hy rugby
Nardie Lombard (46) het tussen 1998 en 2006 in meer as 'n honderd wedstryde vir die Oostelike Provinsie se rugbyspan gespeel. Michael Green het met hom gesels.
Twee renne bepaal deelnemers aan July
Saterdag is die dag van die blitse op die Scottsville-perdewedrenbaan in Pietermaritzburg.
Zephany Nurse praat Courtney se ma moed in
Deur Shantel Moses 17 Mei 2017 17:37
Zephany Nurse (20) bemoedig Juanita Pieters, wie se dogtertjie dae lank vermis was en uiteindelik dood gevind is. Foto: Shantel Moses
Zephany Nurse, die vrou wat 20 jaar gelede in Kaapstad as baba uit die Groote Schuur-hospitaal gesteel is, het Woensdag haar medelye aan Courtney Pieters se ma betoon en vir die eerste keer oor haar ervaring gepraat.
Nurse, wat drie dae oud was toe sy ontvoer is, sê Courtney se verhaal het haar genoop om haar stilswye te verbreek.
Courtney was nege dae vermis nadat sy op 4 Mei laas lewend gesien is. Haar lyk is tussen vullis in die nywerheidsgebied in Epping, Kaapstad, gevind.
Mortimer Saunders (40) word daarvan aangekla dat hy haar verkrag en vermoor het.
"Ek kan aanklank vind by haar storie. Ek is ook ontvoer, en ek kan my nou net indink deur watter pyn my ouers moes gaan. Al die partye gaan steeds deur 'n harde, pynlike tyd. Ek weet hoe die familie nou moet voel. Niemand was voorbereid daarop nie. Dit is pyn wat net op jou afgestoot is."
Nurse sê Moedersdag was die moeilikste.
"Daar is nie 'n vinnige oplossing nie. Meestal leef ek vir die dag. My [grootmaak]ma sal altyd deel wees van my lewe."
Nurse sê sy is jammer dat Courtney se ouers nie hul kind lewend teruggekry het nie.
"As 'n familie kan julle daardeur kom. Jy moet sterk wees. Jy gaan jou kind mis, maar jy sal hierdeur kom. Ek vind aanklank by jul verhaal, want ek het my ma deur alles verloor – wel nie fisiek nie, maar ek het haar verloor," het sy aan Courtney se ma, Juanita, gesê.
Juanita se trane het gevloei toe sy weer vertel het waardeur sy die afgelope twee weke is.
"My babatjie is verkrag en vermoor," het sy in trane gesê.
Nurse sê sy het ook 'n dogtertjie en vrees vir haar lewe. "Ek moes vir my dogters se onthalwe uit my dop kruip. Om 'n kind te ontvoer is so verkeerd. Ek het darem die geleentheid om ná alles te kan opstaan en met my lewe aan te gaan."